kalixlouiis/myanmar-wikipedia-corpus huggingface dataset:
အကျိုးခံစားရခြင်း ထိုသို့ ဤဘဒ္ဒကမ္ဘာမှ ကိုးဆယ့်တစ်ကမ္ဘာထက်တွင် မြတ်စွာဘုရားအား ရှိခိုးခဲ့သည့် အချိန်မှစကာ အပါယ်လေးဘုံသို့ မကျရောက်ခဲ့ပေ။
အရှင်ရံသိသညကထေရ် အမည်ရှိ ပုဂ္ဂိုလ်များမှာ - ရံသိသညက၊ တိမိရဝဂ် ရံသိသညက၊ ဟတ္ထိဝဂ်။
အရှင်အဓောပုပ္ဖိယထေရ် သည် မြတ်စွာဘုရား၏ သာသနာတော်ရှိ ရဟန်းတစ်ပါး ဖြစ်သည်။
ဘဝဇာတ်ကြောင်း သိခီမြတ်စွာဘုရားလက်ထက် သိခီမြတ်စွာဘုရား လက်ထက်တွင် ဖြစ်၏။
ထိုအချိန်တွင် အရှင်အဓောပုပ္ဖိယထေရ် သည် ဟိမဝန္တာတောင်တွင် တောကျောင်းနေသည့် ရသေ့တစ်ပါး ဖြစ်၏။
တစ်နေ့သောအခါ သိခီမြတ်စွာဘုရား၏ လက်ယာရံအဂ္ဂသာဝက “အဘိဘူ” အမည်ရှိသည့် ရဟန်းသည် ဟိမဝန္တာတောင်သို့ ကြွလာ၏။
ထိုအခါ ရသေ့ သည် ထိုမြတ်စွာဘုရား၏ လက်ယာရံအဂ္ဂသာဝကအား ပန်းတို့ဖြင့် ပူဇော်မှုကို ပြုခဲ့၏။
ထို့နောက်တွင် ရသေ့သည် စပါးကြီးမြွေ၏ ရစ်ပတ်နှိပ်စက်မှုကြောင့် သေဆုံးခဲ့၏။
သေလွန်သည့်အခါ ပန်းလှူခဲ့ဖူးသည့် ကောင်းမှုကို အောက်မေ့ကာ သေဆုံးခဲ့၏။
အကျိုးခံစားရခြင်း ထိုသို့ ဤဘဒ္ဒကမ္ဘာမှ သုံးဆယ့်တစ်ကမ္ဘာထက်တွင် ပန်းလှူခဲ့သည့် အချိန်မှစကာ အပါယ်လေးဘုံသို့ မကျရောက်ခဲ့ပေ။
ဂေါတမမြတ်စွာဘုရားထက်ထက် နောက်ဆုံးဘဝတွင် ဂေါတမမြတ်စွာဘုရား၏ သာသနာတော်တွင် အရှင်အဓောပုပ္ဖိယထေရ် အဖြစ်ဖြင့် အာသဝေါကုန်ခမ်း ရဟန္တာ ဖြစ်တော်မူ၏။
အရှင်နိပန္နဉ္ဇလိကထေရ် သည် မြတ်စွာဘုရား၏ သာသနာတော်ရှိ ရဟန်းတစ်ပါး ဖြစ်သည်။
ထိုစဉ်အခါက အရှင်နိပန္နဉ္ဇလိကထေရ် သည် သားရဲတိရစ္ဆာန်ထူထပ်သော တောထဲတွင် အနာရောဂါ၏ နှိပ်စက်မှုကို ခံစားလျက် ရှိ၏။
ထိုအခါ မြတ်စွာဘုရားသည် ကြွတော်မူလာ၏။
ထိုအခါ အရှင်နိပန္နဉ္ဇလိကထေရ် သည် လက်အုပ်ချီကာ ရှိခိုးခဲ့၏။
ထို့နောက် ထိုအရပ်တွင်ပင် သေဆုံးခဲ့၏။
အကျိုးခံစားရခြင်း ထိုသို့ ဤဘဒ္ဒကမ္ဘာမှ ကိုးဆယ့်နှစ်ကမ္ဘာထက်တွင် မြတ်စွာဘုရားအား ရှိခိုးခဲ့သည့် အချိန်မှစကာ အပါယ်လေးဘုံသို့ မကျရောက်ခဲ့ပေ။
ထို့ပြင် ငါးခုမြောက်ကမ္ဘာထက်တွင် “မဟာသိခ” အမည်ဖြင့် စကြဝတေးမင်း ဖြစ်ခဲ့၏။
ဂေါတမမြတ်စွာဘုရားထက်ထက် နောက်ဆုံးဘဝတွင် ဂေါတမမြတ်စွာဘုရား၏ သာသနာတော်တွင် အရှင်နိပန္နဉ္ဇလိကထေရ် အဖြစ်ဖြင့် အာသဝေါကုန်ခမ်း ရဟန္တာ ဖြစ်တော်မူ၏။
ဟိုက်ဒရိုဂျင် အက်တမ် သည် ဒြပ်စင် ဟိုက်ဒရိုဂျင်၏ အက်တမ်တစ်ခုဖြစ်သည်။
လျှပ်စစ်အဖိုဓာတ် ပရိုတွန် ၁ လုံးနှင့် အမဓာတ်ဆောင်သော အီလက်ထရွန်တစ်လုံး ပါဝင်သည်။
ဟိုက်ဒရိုဂျင် အက်တမ်သည် စကြဝဠာတွင် ၇၅ ရာခိုင်နှုန်း ပေါများသော ဒြပ်စင်ဖြစ်သည်။
ကမ္ဘာပေါ်ရှိ နေ့စဉ်ဘဝတွင် သီးခြားတည်ရှိသော ဟိုက်ဒရိုဂျင်အက်တမ်သည် အင်မတန်ရှားပါးပြီး အခြားအက်တမ်များနှင့်ပေါင်းစပ်ကာ ဒြပ်နှောအဖြစ်သာ တွေ့ရလေ့ရှိသည်။
ဥပမာ ရေမော်လီကျူးတွင် ဟိုက်ဒရိုဂျင် အက်တမ် ၂ ခုရှိသော်လည်း အက်တော့မစ် ဟိုက်ဒရိုဂျင် မဟုတ်ပေ။
အာရှထိပ်တန်း တက္ကသိုလ်တစ်ခုအဖြစ် ရပ်တည်နေတဲ့ ကိုရီးယား အဆင့်မြင့် သိပ္ပံနှင့် နည်းပညာ တက္ကသိုလ် (Korea Advanced Institute of Science and Technology - KAIST) ကို ၁၉၇၁ ခုနှစ်က စတင်တည်ထောင်ခဲ့ပါတယ်။
တောင်ကိုရီးယားနိုင်ငံ စက်မှုနည်းပညာ ဖွံ့ဖြိုးတိုးတက်ရေးအတွက် အမေရိကန် စက်မှုနည်းပညာရှင်က အဓိက အကူအညီပေးရေး အစီအစဉ်နဲ့ တောင်ကိုရီးယားအစိုးရက ဖွင့်လှစ်ခဲ့တဲ့ တက္ကသိုလ်ဖြစ်ပါတယ်။
တောင်ကိုရီးယားသမ္မတနိုင်ငံ စတင်တည်ထောင် ပြီးနောက် ဖွင့်လှစ်ခဲ့တဲ့ ပထမဦးဆုံးသော စက်မှုနှင့် နည်းပညာ အသက်မွေးဝမ်းကျောင်း ပညာသင်ကျောင်း တစ်ခုလည်းဖြစ်ပါတယ်။
လက်ရှိမှာတော့ အာရှဒေသတွင်းမှာ နံပါတ် ၁၀ နေရာမှာ ရပ်တည်နေတဲ့ တက္ကသိုလ်တစ်ခုဖြစ်ကာ တောင်ကိုရီးယားနိုင်ငံမှာတော့ နံပါတ် ၂ နေရာမှာ ရပ်တည်နေတဲ့ တက္ကသိုလ် ဖြစ်ပါတယ်။
ဒီတက္ကသိုလ်ကို အတိုကောင်အားဖြင့် KAIST (ကိုက်စ်) လို့ ခေါ်ကြပါတယ်။
သမိုင်းကြောင်း ၁၉၇၁ ခုနှစ်မှာ တောင်ကိုရီးယားသမ္မတ ပတ်ချုန်ဟီးက တောင်ကိုရီးယားနိုင်ငံ စက်မှုဖွံ့ဖြိုးတိုးတက်ရေးများကို ပြုလုပ်ရန်အတွက် အမေရိကန်နိုင်ငံတကာဖွံ့ဖြိုးရေးအေဂျင်စီ (USAID) မှ အမေရိကန်ဒေါ်လာ ၃၄ သန်းကို ချေးယူခဲ့ပြီးနောက် စက်မှုဖွံ့ဖြိုးတိုးတက်စေဖို့ အစီအစဉ်များကို ရေးဆွဲခဲ့ပါတယ်။
The Advance of a Korean Institute: A Brief History of KAIST The KAIST Herald (ဧပြီ ၂၁၊ ၂၀၁၁) အဲ့ဒီလိုရေးဆွဲရာမှာ အနာဂတ်မှာ စက်မှုပညာရှင်များစွာ ပေါ်ပေါက်လာရေးကို အဓိကဦးတည် ခဲ့တာကြောင့် စက်မှုလက်မှုသိပ္ပံကျောင်းကို စတင်တည်ထောင်ခဲ့ပါတယ်။
အဲ့ဒီလို တည်ထောင်ပြီးနောက် အမေရိကန်နိုင်ငံ စတန်းဖို့ဒ် တက္ကသိုလ်မှ ဒုတိယ အဓိပတိဖြစ်သူ ဖရက်ဒစ် အီး တာမန်း (Frederick E. Terman) နဲ့ ဘရွတ်ကလင်း စက်မှုအသက်မွေး သိပ္ပံကျောင်းမှ ဂျောင်ဂမ်မို တို့က စက်မှုသိပ္ပံကျောင်းအတွက် အဓိက သင်ကြားရေးအစီအစဉ်များကို ရေးဆွဲပေးခဲ့ကာ တောင်ကိုရီးယားနိုင်ငံ အတွက် အားထားရမဲ့ စက်မှုပညာရှင်ဘွဲ့ရများကို လေ့ကျင့်ပျိုးထောင် မွေးထုတ်ပေးခဲ့ပါတယ်။
၁၉၇၃ ခုနှစ်မှာ သုတေသနနဲ့ သင်ကြားရေး လေ့ကျင့်ရေး အစီအစဉ်များကို စတင်နိုင်ခဲ့ပေမဲ့ ၁၉၈၄ ခုနှစ်ရောက်မှ စက်မှုအင်ဂျင်နီယာ ဘွဲ့တွေကို ပေးအပ်နိုင်ခဲ့ပါတယ်။
အစောပိုင်းကာလတွေတုံးက KAIST (ကိုက်စ်) ဟာ စက်မှုလုပ်ငန်းများမှာ ဝင်ရောက်လုပ်ကိုင်နိုင်တဲ့ စက်မှုပညာရှင်များစွာ မွေးထုတ်နိုင်ဖို့အတွက် အဓိကရည်ရွယ်ပြီး ပညာရေးအစီအစဉ်ကို ရေးဆွဲခဲ့ပေမယ့် ၁၉၇၃ ခုနှစ်မှ စတင်ကာ စက်မှုလုပ်ငန်းရဲ့ အဓိကသော့ချက်ဖြစ်တဲ့ နည်းပညာနဲ့ အတွေးအခေါ်သစ်များ ပေါင်းစပ်တည်ထွင်နိုင်တဲ့ ပညာရှင်များပေါ်ပေါက်လာစေရန်ရည်ရွယ်ပြီး ဘွဲ့ကြိုတန်း၊ ဘွဲ့လွန်သင်တန်းများကို ဖွင့်လှစ်ကာ သာမန်စက်မှုပညာရှင်များထက် အတွေးအခေါ်ကောင်းမွန်တဲ့ စက်မှုနည်းပညာရှင်များ မွေးထုတ်ပေး နိုင်ရေးကို အဓိကရည်ရွယ်ခဲ့ပါတယ်။
၁၉၈၉ ခုနှစ်မှာ ကိုရီးယား နည်းပညာတက္ကသိုလ် (KIT) နဲ့ KAIST (ကိုက်စ်) တို့ပူးပေါင်းလိုက်ပြီး ယခင်ဖွင့်လှစ်ထားတဲ့ ဆိုးလ်မြို့မှ ဒေးဂျောင် (Daejeon) ဒေသတွင်ရှိသော ဒေးဒုတ် (Daedeok) စက်မှုမြို့သို့ ပြောင်းရွှေ့ခဲ့ပါတယ်။
၂၀ဝ၆ ခုနှစ် ဇူလိုင်လတွင် ကျောင်းအဓိပတိတာဝန်ကို လွဲယူခဲ့တဲ့ ဆပ် က KAIST (ကိုက်စ်) စက်မှုတက္ကသိုလ်ဖွံ့ဖြိုးရေး အစီအစဉ်ကိုရေးဆွဲခဲ့ပါတယ်။
ဒီအစီအစဉ်ကို KAIST (ကိုက်စ်) ၅နှစ်ဖွံ့ဖြိုးရေး စီမံကိန်းလို့ အမည်သတ်မှတ်ခဲ့ပြီး KAIST (ကိုက်စ်) ဟာ နောက်လာမဲ့ ၅ နှစ်အတွင်းမှာ ကမ္ဘာ့ထိပ်တန်း စက်မှုတက္ကသိုလ်အဖြစ် ရပ်တည်နိုင်ရေးကို အဓိကရည်ရွယ် ခဲ့ခြင်း ဖြစ်ပါတယ်။
၂၀ဝ၈ ခုနှစ်မှာတော့ ကိုရီးယားအဆင့် သိပ္ပံနှင့်နည်းပညာတက္ကသိုလ် (Korea Advanced Institute of Science and Technology) လို့ သတ်မှတ်နေရာမှ KAIST (ကိုက်စ်) ဆိုတဲ့ အတိုခေါက်နည်မည်ကိုပဲ တရားဝင်သုံးစွဲရန် သတ်မှတ်လိုက်ပါတယ်။
ပညာရေး KAIST (ကိုက်စ်) က ကျင့်သုံးနေတဲ့ ပညာရေးစနစ်ကတော့ တမူထူးခြားတယ်လို့ ဆိုနိုင်ပါတယ်။
KAIST (ကိုက်စ်) ဟာ တောင်ကိုရီးယားအစိုးရရဲ့ အထောက်အပံ့ကို အပြည့်အဝရရှိတဲ့ သုတေသနအထူးပြု စက်မှုတက္ကသိုလ် ဖြစ်ပါတယ်။
ဒီအတွက်ကြောင့် KAIST (ကိုက်စ်) မှာ ဘယ်လိုဘာသာရပ်မဆို သင်ကြားခွင့်ရတဲ့ ဘွဲ့ကြို၊ ဘွဲ့လွန်၊ ပါရဂူကျောင်းသားတိုင်းဟာ နေ၊ စား စရိတ်ငြိမ်း ပညာတော်သင်ဆုကို ရရှိကြပါတယ်။
ထူးခြားမှုအနေနဲ့ ပါရဂူဘွဲ့ကျောင်းသားများဟာ တောင်ကိုရီးယားနိုင်ငံတွင် ပြဋ္ဌာန်းထားတဲ့ နိုင်ငံသားတိုင်း စစ်မှုတာဝန် ၃နှစ် ထမ်းဆောင်ရမည်ဆိုတဲ့ အချက်မှ ကင်းလွတ်ခွင့်ရကာ စစ်မှုတာဝန် ထမ်းဆောင်စရာ မလိုပါဘူး။
နိုင်ငံတကာမှ ကျောင်းသားများကိုလည်း စရိတ်ငြိမ်း ပညာတော်သင်ဆု ပေးအပ်လေ့ရှိပါတယ်။
သို့သော်လည်း တောင်ကိုရီးယား နိုင်ငံသားအများစုကိုသာ လက်ခံလေ့ရှိပါတယ်။
KAIST (ကိုက်စ်) ရဲ့ သင်ကြားရေး အစီအစဉ်ကတော့ အင်ဂျင်နီယာဘာသာရပ်များနှင့် သင်္ချာဘာသာရပ်ကိုသာ အထူးပြုသင်ကြားခြင်းပါ။
အခြား မည်သည့် ဘာသာရပ်ကိုမျှ သင်ကြားခြင်းမရှိသလို ဘာသာရပ်ဌာနခွဲများ အဖြစ် ဖွင့်လှစ်ထားခြင်းလည်း မရှိပါဘူး။
သင်ကြားတဲ့ ဘာသာရပ်များအားလုံးကို အင်္ဂလိပ်ဘာသာဖြင့် သင်ကြားခြင်းလည်းဖြစ်ပါတယ်။
KAIST (ကိုက်စ်) ရဲ့ သင်ကြားရေး၊ လေ့ကျင့်ရေး အစီအစဉ်အားလုံးကို အစိုးရက ထိန်းချုပ်ထားပြီး စက်မှုနည်းပညာဝန်ကြီးဌာနရဲ့ အဓိကလမ်းညွှန်မှုဖြင့် လုပ်ဆောင်ရပါတယ်။
ဘွဲ့ကြို သင်တန်းသားများဟာ နှစ်သက်တဲ့ ဘာသာရပ်များကို ရွေးချယ်ခွင့် သင်ယူခွင့်ရှိပါတယ်။
ဘွဲ့လွန်ဘွဲ့များဖြစ်တဲ့ မဟာဘွဲ့နဲ့ ပါရဂူဘွဲ့များအတွက် ပြိုင်ဆိုင်မှု ပြင်းထန်ပြီး သက်ဆိုင်ရာ ဘာသာရပ်အတွက် ထူးခြားတဲ့ စွမ်းဆောင်ရည်ရှိမှသာ ကျောင်းဝင်ခွင့်ရရှိကြပါတယ်။
အဆိုပါ ဘွဲ့များအတွက် နိုင်ငံတကာအသိအမှတ်ပြု ပညာရေးစာဆောင်များတွင် ဆောင်းပါးများ ပါဝင်ရေးသား နိုင်သူများကိုသာ အဓိကထားရွေးချယ်လေ့ရှိပါတယ်။
KAIST (ကိုက်စ်တ်) မှ ၁၉၇၅ ခုနှစ်မှ ၂၀၁၄ ခုနှစ် အတွင်း မွေးထုတ်ပေးလိုက်တဲ့ ဘွဲ့ရကျောင်းသားပေါင်း ၁၃၇၅၀ဝ ခန့်ရှိပြီး မဟာဘွဲ့ရသူပေါင်း ၂၄၈၀ဝ ခန့်၊ ပါရဂူဘွဲ့ရပေါင်း ၉၈၇၉ ဦး အထိရှိပါတယ်။
၂၀၁၄ ခုနှစ် ဧပြီလတွင် KAIST တွင် စာရင်းသွင်းခဲ့တဲ့ ကျောင်းသား ၁သောင်းကျော် အနက် ကျောင်းသား ၃၉၀ဝ ကျော်သာ ဘွဲ့ရရှိခဲ့ကြပါတယ်။
KAIST သို့ ကျောင်းတက်ခွင့်ရတဲ့ ကျောင်းသားအမျာစုဟာ သိပ္ပံနည်းပညာ အထက်တန်းကျောင်းမှ ကျောင်းသားများ ဖြစ်ပါတယ်။
နိုင်ငံပေါင်း ၇၀ ကျော်မှ ကျောင်းသား ၆၀ဝ ာခန့်လည်း တက်ရောက်နေကြပါတယ်။
ဌာနနဲ့ ပရဝုဏ်များ KAIST (ကိုက်စ်) မှာ လက်အောက်ခံကောလိပ် ၆ ခု၊ ကျောင်း ၂ ကျောင်းနဲ့ ဌာန ၃၃ ခုရှိတဲ့အပြင် တောင်ကိုရီးယားနိုင်ငံ အဆင့်မြင့်စက်မှုလေ့လာရေး (KIAS)၊ နိုင်ငံတော် နာနိုဖာ့ စင်တာ (NNFC) နဲ့ ကိုရီးယားသိပ္ပံအကယ်ဒမီ (KSA) စတဲ့ အသက်မွေးဝမ်းကျောင်း ပညာသင်ကျောင်းများလည်းရှိပါတယ်။
KAIST ရဲ့ ကျောင်းပရဝုဏ်နှစ်ခုရှိပြီး တစ်ခုကတော့ ဒေးဂျောင်ဒေသတွင်ရှိကာ တစ်ခုကတော့ ဆိုးလ်မြို့တွင်ရှိပါတယ်။
တက္ကသိုလ်ရဲ့ သုတေသနစင်တာကတော့ ဒေးဂျောင်ပရိဝုဏ်ရှိ ဒေးဒုတ်စက်မှုမြို့တွင် တည်ရှိပါတယ်။
ဒေးဒုတ်စက်မှုမြို့တွင် ကီလိုမီတာ ၁၅၀ ကျယ်ဝန်းသော မြေတွင် စက်မှုသုတေသန အလုပ်ရုံပေါင်းများစွာ တည်ဆောက်ထားခြင်းလည်းဖြစ်ပါတယ်။
ဒေးဂျောင် ပရဝုဏ်တွင် စာသင်ခန်းမ၊ သုတေသနစင်တာများ စက်မှုလုပ်ငန်းအလုပ်ရုံများတည်ရှိပြီး ကျောင်းသားများအားလုံးဟာ ကျောင်းဝင်းထဲမှာပဲ အဆောင်နေစနစ်ကို ကျင့်သုံးရပါတယ်။
သို့သော်လည်း အိမ်ထောင်ရှိတဲ့ ကျောင်းသားများကတော့ ကျောင်းဝန်းပြင်ပမှာသာ နေထိုင်ရလေ့ရှိပါတယ်။
ဆိုးလ်မြို့ ကျောင်းပရိဝုဏ်တွင်တော့ စီးပွားရေးမဟာဌာနနှင့် သတင်းနည်းပညာစီမံခန့်ခွဲမှုဌာနတို့သာ ဖွင့်လှစ်ထားပါတယ်။
ဆိုးလ်မြို့ ကျောင်းပရိဝုဏ်မှာတော့ KAIST (ကိုက်စ်) ကျောင်းသားများရဲ့ တီထွင်ဖန်တီးမှုများကို လေ့လာနိုင်ရန်နှင့် နိုင်ငံတကာနှင့်ချိတ်ဆက်ရသော လုပ်ငန်းများကို အဓိကလုပ်ဆောင်လေ့ရှိပါတယ်။
KAIST (ကိုက်စ်) ဟာ အာရှဒေသတွင်းမှာ ထင်ရှားတဲ့ စက်မှုတက္ကသိုလ်အဖြစ်ရပ်တည်နေပြီး တောင်ကိုရီးယား အစိုးရရဲ့ အထောက်အပံ့ကို အဓိကရယူထားတဲ့ စက်မှုတက္ကသိုလ်ဖြစ်ကာ တောင်ကိုရီးယားနိုင်ငံအနေနဲ့ ကမ္ဘာမှာ စက်မှုထိပ်တန်းနိုင်ငံတစ်ခုဖြစ်လာစေဖို့ အဓိကကျတဲ့ အခန်းကဏ္ဍမှ ပါဝင်ခဲ့တဲ့ တက္ကသိုလ်လည်း ဖြစ်ပါတယ်။
မင်းမာန်ကြီးသည် ရခိုင်ဘုရင် မင်းရာဇာကြီး၏ ဒုတိယမြောက် သားဖြစ်သည်။
ငယ်ဘဝ ရခိုင်ဘုရင် မင်းရာဇာကြီး နှင့် တန်ဆောင်မိဖုရား တို့မှ ဖွားမြင်သည်။
ငယ်မည်မှာ မာန်ကြီး မိုးပေါက် ဖြစ်သည်။
ညီမတစ်ယောက်ရှိပြီး ပရိဝတ္တနသင်္ခါရ ဒေဝီ ဟု အမည်တွင်သည်။
စန်းမောင်၊ ဦး။
ရခိုင်မင်းသား။
သံတော်ဆင့် သတင်းစာတိုက်၊ ရန်ကုန်။
၁၉၄၆၊ ဖေဖော်ဝါရီ။
တီဗူး နှင့် ပေါင်းခြင်း ၁၆၁၀ ပြည့်နှစ်၊ မင်းခမောင်း အိမ်ရှေ့စံဖြစ်လာသောအခါ မင်းမာန်ကြီးက စစ်တကောင်းမြို့ ကို စားရသည်။
မင်းခမောင်းအား အိမ်ရှေ့စံအရာ ပေးခြင်းကို မနှစ်လိုသဖြင့် မဟာမိတ်ရှာရာ ဒယင်းဂါးကျွန်း (Dianga) ရှိ တီဗူး (Sebastian Gonzales Tibao) ကို တွေ့သည်။
မဟာမိတ်မြဲစေရန် သမီးကြီးကို တီဗူး၏သားနှင့် လက်ဆက်စေသည်။
လက်ထပ်နိုင်ရန် ရခိုင်မင်းသမီးကို ဘရင်ဂျီဘာသာပြောင်းရမည်ဖြစ်၍ ဘရင်ဂျီဘုန်းကြီး ဖာသာ ရာဖီး (Abbe Faria) ကို တီဗူးက စစ်တကောင်းသို့ စေလွှတ်သည်။
ထို့နောက် မင်းသမီးကို သားဖြစ်သူနှင့် လက်ထပ်ပေးလိုက်သည်။
၁၆၀၇ ခုနှစ်တွင် စစ်တကောင်းမြို့ကို အခြေတည်ကာ ထောင်ထားသည်။
တီဗူးထံမှ ပေါ်တူဂီစစ်သား (၄၀၀) ရသည်။
အိမ်ရှေ့စံ မင်းခမောင်း၏တပ်များက မြို့ကို ဝန်းရံထားရာ လေးလအကြာတွင် ရိက္ခာရှားလာသည်။
မင်းမာန်ကြီးက ငယ်သားများ အားမလျှော့စေရန် မြို့ရိုးပေါ်ကိုယ်တိုင် ကြီးကြပ်ရာ ကျည်မှန်၍ သေလုမျှောပါးဖြစ်သွားသည်။
မင်းမာန်ကြီးသေလျှင် သားသမီးများ အသက်ဘေးရှိသည်က တစ်ကြောင်း၊ နောင်တွင် မိမိသားသမီးများ ရခိုင်ထီးနန်း ရရန်ရှိသည်က တစ်ကြောင်းတို့ကြောင့် ကလေးများကိုကယ်ရန် ဖာသာ ရာဖီးကို တီဗူးက တာဝန်ပေးသည်။
ဖာသာ ရာဖီးက သူဖုန်းစားအသွင်ဖြင့် မြို့တွင်းသို့ဝင်ကာ ကျန်ရစ်သည့် သားသမီးများကို ဥမင်တူးပြီး မြို့ပြင်ခေါ်လာပြီး နာဂိုရီမြို့ (Nagori) သို့ ခေါ်သွားသည်။
မိသားစု ဘဝ သမီးနှစ်ယောက်၊ သားတစ်ယောက် ထွန်းကားသည်။
သမီးကြီးမှာ တီဗူး၏သားနှင့် လက်ဆက်ကာ ဘာရင်ဂျီဖြစ်သွားသည်။
သားဖြစ်သူမှာ ပေါ်တူဂီရေတပ်တွင် တာဝန်ထမ်းခဲ့သည့် ဒေါက် မာတင် (Dom Martin) ဖြစ်သည်။
ဘဝနိဂုံး ကျည်မှန်၍ အနာသည်းကာ ကွယ်လွန်သည်။
၁၆၀၇ ခုနှစ် ဝန်းကျင်ဟု ခန့်မှန်းရသည်။
ငယ်သားများ လက်နက်ချမည်စိုးသဖြင့် တီဗူး စေလွှတ်သည့် ဖာသာ ရာဖီး နှင့် ကျန်ရစ်သောသားသမီးများ မြို့မှထွက်ပြီးမှသာ အသက်ကုန်ကြောင်း ကြေညာရသည်။
LSE လို့ အတိုကောက် သိကြတဲ့ လန်ဒန် စီးပွားရေးနှင့် နိုင်ငံရေး သိပ္ပံကျောင်းဟာ အင်္ဂလန်၊ လန်ဒန်ရှိ ကမ္ဘာကျော် ကျောင်းတစ်ခုဖြစ်ပြီး လန်ဒန်တက္ကသိုလ်ရဲ့ လက်ခွဲ ကောလိပ်တစ်ခု ဖြစ်ပါတယ်။
သမိုင်းကြောင်း LSE ကို ၁၈၉၅ မှာ ဖေဘီယန် ဆိုဆိုက်ရတီ (Fabian Society) အဖွဲ့ဝင်တွေက ထူထောင်ခဲ့ပြီး အဲဒီနှစ် အောက်တိုဘာလမှာ ဝက်ဘ်မင်စတာမြို့၊ အဒဲလ်ဖီရှိ၊ ဂျွန် ၉ လမ်း၊ အခန်းမှာ LSE ရဲ့ သင်ကြားမှုတွေကို စတင်ပါတယ်။
၁၉၀ဝ မှာတော့ လန်ဒန် တက္ကသိုလ်နဲ့ ပူးတွဲခဲ့ပြီး ၎င်းရဲ့ စီးပွားရေး မဟာဌာန ဖြစ်လာပါတယ်။
ပထမဆုံး ဘွဲ့ရကျောင်းသားတွေကို ၁၉၀၂ မှာ မွေးထုတ်နိုင်ခဲ့ပါတယ်။
ကျောင်းသားတွေ တိုးပွားများပြားလာတာကြောင့် အဒဲလ်ဖီကနေ ကလယ်ယာ မားကက်အနီးကို ပြောင်းရွှေ့ခဲ့ပါတယ်။
ဒုတိယကမ္ဘာစစ်အတွင်းကတော့ ကိန်းဘရစ်ဂျ် တက္ကသိုလ်ဆီ ယာယီ ရွှေ့ပြောင်းခဲ့ရပါသေးတယ်။
ပညာရေး ၁၉၃၀ ဝန်းကျင်က LSE နဲ့ ကိန်းဘရစ်ဂျ် တက္ကသိုလ်အကြား စီးပွားရေးဆိုင်ရာ အခြေအတင် ငြင်းခုံမှုတွေဟာ ပညာရှင်တွေအကြား လူသိများပါတယ်။
လန်ဒန် စီးပွားရေးကျောင်းလို့ အမည်တပ်ထားပေမယ့် ဥပဒေကနေ လူမှု သိပ္ပံဘာသာရပ်တွေအထိ သင်ကြားတဲ့ ဌာန ၂၆ ခုရှိပြီး သင်္ချာ၊ စာရင်းအင်း၊ မီဒီယာ၊ ပထဝီ၊ ပြည်သူ့ရေးရာ စတာတွေလည်း သင်ပါတယ်။
LSE ဟာ လန်ဒန်မြို့ ဗဟိုမှာ တည်ရှိပြီး ကျောင်းသားကျောင်းသူ ၁ သောင်းကျော်နဲ့ ဝန်ထမ်း ၃ ထောင်ကျော် ရှိပါတယ်။
နိုင်ငံပေါင်း ၁၅၀ က ကျောင်းသားတွေ ပညာလာရောက်သင်ကြားကြလို့ ကျောင်းသားကျောင်းသူ စုစုပေါင်းရဲ့ ၇၀ ရာခိုင်နှုန်းဟာ နိုင်ငံခြား ကျောင်းသားတွေ ဖြစ်ပြီး ဗြိတိသျှ တက္ကသိုလ်တွေအနက် ရာခိုင်နှုန်း အမြင့်ဆုံး ဖြစ်ပါတယ်။
LSE ရဲ့ ကျောင်းသား ထက်ဝက်ဟာ ဘွဲ့လွန်ကျောင်းသားတွေ ဖြစ်ပါတယ်။
အဆင့် ၂၀၁၆ ခုနှစ် ကမ္ဘာ့အဆင့် သတ်မှတ်ချက်အရ LSE ဟာ ကမ္ဘာ့ ထိပ်တန်း တက္ကသိုလ် ၈ ခုထဲမှာ ပါဝင်ပါတယ်။
LSE နဲ့ မြောက်ကိုရီးယား ၂၀၁၃ ခုနှစ်မှာ LSE ရဲ့ ရှေးအကျဆုံး ကျောင်းသားအဖွဲ့အစည်းဖြစ်တဲ့ ဂရင်မ်ရှော နိုင်ငံတကာ ဆက်ဆံရေး အဖွဲ့အစည်းဟာ BBC နဲ့တွဲပြီး ဝေဖန်ခံရတဲ့ အစီအစဉ်တခု ပြုလုပ်ခဲ့ပါတယ်။
ကျောင်းသားကိုယ်စားလှယ်တွေနဲ့ ပါမောက္ခဟန်ဆောင်ထားတဲ့ BBC သတင်းထောက်တို့ဟာ မြောက်ကိုရီးယားကို ပညာရေးဖျော်ဖြေမှု ခရီးစဉ် (Edutainment Trip) အဖြစ် သွားရောက်ကာ ရိုက်ကူးမှုတွေ ပြုလုပ်ခဲ့ပါတယ်။
ဒါဟာ သတင်းရိုက်ကူးမှု တခုဖြစ်တယ်ဆိုတာကိုသာ မြောက်ကိုရီးယား အာဏာရှင်တွေ သိသွားရင် ကျောင်းသားတွေ အသက်အန္တရာယ် ရှိတယ်ဆိုပြီး ဝေဖန်မှု ခံခဲ့ရပါတယ်။
LSE နဲ့ လစ်ဗျား ၂၀၁၁ ခုနှစ်မှာ လစ်ဗျား အာဏာရှင် မူအမ္မာ ကဒါဖီရဲ့ သား ဆာအစ် အယ်လ် အစ္စလမ် ဂဒါဖီကို Ph.D ဘွဲ့ ပေးခဲ့တာနဲ့ ပတ်သက်ပြီးလို့လည်း ပြဿနာ ပေါ်ဖူးပါတယ်။
LSE ဟာ ကဒါဖီ မိသားစုဆီက ပေါင် ၁ ဒသမ ၅ သန်းလက်ခံပြီး ဂဒါဖီရဲ့သားကို Ph.D ပေးခဲ့တာ ဖြစ်လို့ LSE ရဲ့ ညွှန်ကြားရေးမှူး ဆာ ဟောင်းဝပ် ဒေဗီးစ်ဟာ ဝေဖန်ခံရပြီး နုတ်ထွက်သွားခဲ့ရပါတယ်။
LSE ရဲ့ ညွှန်ကြားရေးမှူး ရာထူးဟာ တခြားတက္ကသိုလ်တွေရဲ့ ဒုတိယ အဓိပတိရာထူးနဲ့ ညီမျှပါတယ်။
ပညာရေး LSE ဟာ တခြား ဗြိတိသျှ တက္ကသိုလ်တွေနဲ့ မတူဘဲ စာသင်နှစ်ကို သုံးပိုင်းခွဲထားပါတယ်။
အောက်တိုဘာလကနေ ဒီဇင်ဘာလလယ်ကို တစ်ပိုင်း၊ ဇန်နဝါရီလလယ်ကနေ မတ်လကုန်အထိကို တစ်ပိုင်း၊ နွေရာသီပိုင်းကို ဧပြီလနှောင်းပိုင်းကနေ ဂျွန်လလယ်အထိ ပိုင်းထားပါတယ်။
ကမ္ဘာတလွှားက အင်စတီကျူးရှင်းတချို့ကို LSE က သူ့ရဲ့ ကျောင်းလိုဂိုကို သုံးခွင့်ပေးထားပြီး စီးပွားရေးနဲ့ လူမှုသိပ္ပံ ဒီပလိုမာဘွဲ့တွေ ပေးခွင့်ပြုထားပါတယ်။
တချို့ကို ဖော်ပြရရင် အိန္ဒိယက ရပ်ဆဲလ် စကွဲ နိုင်ငံတကာ ကောလိပ်နဲ့ အိန္ဒိယ စီးပွားရေးနဲ့ ဘဏ္ဍာရေး ကျောင်း၊ စင်ကာပူက Singapore Institute of Management နဲ့ စတန်စဖီးလ် ကောလိပ်၊ သီရိလင်္ကာက Royal Institute of Colombo တို့ ဖြစ်ပါတယ်။
LSE ကျောင်းဝင်ခွင့်ကတော့ ခက်ခဲပါတယ်။
၂၀၁၄ ခုနှစ်မှာ ဘွဲ့ကြိုတန်းအတွက် ၁ သောင်း ၇ ထောင် လျှောက်ထားကြရာမှာ ၁၅၀ဝ ကိုပဲ လက်ခံခဲ့ပါတယ်။
ဘွဲ့လွန်တန်းတွေအတွက် ဝင်ခွင့် စံသတ်မှတ်ချက်တွေကလည်း မြင့်ပါတယ်။
ရိုးရိုးမဟာဘွဲ့တခု အတွက်တောင် ဝင်ခွင့်က UK ဂုဏ်ထူးတန်း First Class သို့မဟုတ် Upper Second Class ဖြစ်ဖို့ လိုပါတယ်။
စီးပွားရေးနဲ့ စီမံခန့်ခွဲမှု ဘွဲ့တွေအတွက် ဆိုရင် ဝင်ခွင့်ရသူ အတော် နည်းပါတယ်။
LSE က လူမှုသိပ္ပံ ဘာသာရပ်တွေအတွက်ကိုပဲ အထူးပြုတဲ့ ထူးခြားတဲ့ တက္ကသိုလ်ဖြစ်ပါတယ်။
LSE မှာ M.Sc ပရိုဂရမ် ၁၄၀၊ MPA နဲ့ LLM ပရိုဂရမ် ၅ ခု၊ B.Sc ပရိုဂရမ် ၃၀၊ LLB ပရိုဂရမ် ၁ ခု၊ B.A ပရိုဂရမ် ၄ ခုနဲ့ Ph.D ပရိုဂရမ် ၃၅ ခု ရှိပါတယ်။
စီပွားရေးသမိုင်းကို သင်ကြားပြီး B.Sc ဘွဲ့ပေးတာ ဗြိတိသျှမှာတော့ LSE တခုပဲ ရှိပါတယ်။
LSE မှာ သုတေသန စင်တာ ၃၀၊ ဌာန ၁၉ ခုနဲ့ ဘာသာစကား ဌာန ၁ ခုရှိပါတယ်။
LSE ဟာ တခြားတက္ကသိုလ်တွေနဲ့ မတူဘဲ နှစ်စဉ် ဂုဏ်ထူးဆောင်ဘွဲ့ ပေးလေ့မရှိပါဘူး။
LSE ရဲ့ တက္ကသိုလ်သက်တမ်း ၁၁၃ နှစ်အတွင် ဂုဏ်ထူးဆောင် ဒေါက်တာဘွဲ့ ၁၀ ခုပဲ ပေးဖူးပါတယ်။
အဲဒီထဲက တဦးကတော့ နယ်လ်ဆင် မင်ဒဲလား ဖြစ်ပါတယ်။
စာကြည့်တိုက် LSE ရဲ့ အဓိက စာကြည့်တိုက် ဖြစ်တဲ့ နိုင်ငံရေးနှင့် စီးပွားရေး သိပံ ဗြိတိသျှ စာကြည့်တိုက်ဟာ လီယွန်နယ် ရော်ဘင် အဆောက်အဦးမှာ တည်ရှိပြီး ပုံနှိပ်စာအုပ် ၄ သန်းကျော်၊ အွန်လိုင်းဂျာန် ၆ သောင်းကျော်နဲ့ အီးဘုတ် ၂ သောင်း ၉ ထောင်ကျော် ရှိပါတယ်။
ဒီစာကြည့်တုက်ကို ၁၈၉၆ မှာ တည်ထောင်ခဲ့တာဖြစ်ပြီး ကမ္ဘာ့အကြီးဆုံး လူမှုရေးနဲ့ နိုင်ငံရေး သိပ္ပံစာကြည့်တိုက် ဖြစ်ပြီးတော့ ယူနိုက်တက် ကင်းဒမ်းနဲ့ ဓနသဟာယ နိုင်ငံတွေရဲ့ အမျိုးသား လူမှုသိပံ စာကြည့်တိုက်လည်း ဖြစ်ပါတယ်။
ဒါ့အပြင် LSE ဟာ လန်ဒန် မက်ထရို ပိုလီတန် တက္ကသိုလ်ကနေပြီးတော့ အမျိုးသမီးရေးရာ စာကြည့်တိုက်ကိုလည်း ဝယ်ယူခဲ့ပါတယ်။
ဝတ္ထုနဲ့ အထွေအထွေစာအုပ်တွေရှိတဲ့ ရှော စာကြည့်တိုက်၊ မနုဿဗေဒ ဆိုင်ရာ စာအုပ်တွေရှိတဲ့ ဆယ်လစ်ဂမန် စာကြည့်တိုက်၊ လူမှု စိတ်ပညာ စာအုပ်များရှိတဲ့ ဟင်မယ်ဝိတ် စာကြည့်တိုက်၊ စာရင်းအင်း စာအုပ်တွေရှိတဲ့ လီဗာဟောလ်မီ စာကြည့်တိုက် စတာတွေလည်း ရှိပါတယ်။
LSE ရဲ့ လူထုဟောပြောပွဲ အစီအစဉ်ကလည်း နာမည်ကျော်ပါတယ်။
အဲဒီမှာ ကမ္ဘာကျော် ပုဂ္ဂိုလ်တွေ လာဟောပြောကြပြီး LSE ကျောင်းရဲ့ ဝက်ဘ်ဆိုဒ်ကနေ Live ပြလေ့ ရှိပါတယ်။
လာရောက် ဟောပြောဖူးသူတွေက ကိုဖီ အာနန်၊ တိုနီ ဘလဲ၊ လီရှန်လွန်း၊ အင်ဂျလီနာ ဂျိုလီ၊ ဒေါ်အောင်ဆန်းစုကြည်တို့ ပါဝင်ပါတယ်။
ထင်ရှားကျော်ကြားသူများ LSE ဟာ နိုင်ငံပေါင်း ၁၉၀ က ကျောင်းသားပေါင်း ၁ သိန်း ၆ သောင်းကျော် မွေးထုတ်ပြီးပါပြီ။
နိုဘယ်ဆုရရှိသူ ၁၆ ဦးရှိပြီး ဂျော့ဂျ် ဘားနတ် ရှော၊ ဘာထရန် ရပ်ဆဲလ်၊ အမတယာ ဆင်း၊ ပေါလ်ခရပ်မန်း စသူတွေ ပါပါတယ်။
ဗြိတိသျှ ဝန်ကြီးချုပ်ဟောင်း ကလီမန့် အက်တလီဟာ ၁၉၁၂ ကနေ ၁၉၂၃ အထိ LSE မှာ စာပေ ပို့ချဖူးပါတယ်။
နိုင်ငံတကာ ခေါင်းဆောင် ၄၅ ဦးဟာ LSE မှာ ပညာသင်ဖူးပြီး ဘရာဇီး ကာကွယ်ရေးဝန်ကြီး အာမိုရင်၊ ကိုစတာရီကာ သမ္မတ အော်စကာ အရီးယစ်၊ ဂျပန် ဝန်ကြီးချုက် တာရို အာဆို၊ ဒိန်းမတ် ဘုရင်မ ဒုတိယမြောက် မာဂရက်၊ အိန္ဒိယ သမ္မတ နာရာယာနန် စသူတွေ ပါပါတယ်။
ပူလစ်ဇာဆုရသူလည်း ၇ ဦး ရှိပါတယ်။
တစ်ကမ္ဘာလုံးနှင့် တစ်ယောက် စာအုပ်ကို မြန်မာစာရေးဆရာ ကျော်ဇေယျာထွန်း ရေးသားပြီး ရိုးလှသန္တာစာပေမှ ၂၀၁၆ ခုနှစ်၊ မတ်လတွင် ထုတ်ဝေသည်။
၂၀၁၂ ခုနှစ်နောက်ပိုင်း လူစိတ်ဝင်စားခံရသော အမျိုး၊ ဘာသာ၊ သာသနာ ထိန်းသိမ်းစောင့်ရှောက်ရေးအဖွဲ့ (မဘသ) ၏ ဦးဆောင်ဆရာတော်တစ်ပါးဖြစ်သော မစိုးရိမ်တိုက်ကျောင်းမှ ဦး ဝီရသူ နှင့် တွေ့ဆုံမေးမြန်းမှုများကို စာအုပ်အသွင် ဖန်တီးထားခြင်း ဖြစ်သည်။
ကျော်ဇေယျာထွန်း။
တစ်ကမ္ဘာလုံးနှင့် တစ်ယောက်၊ စတုတ္ထအကြိမ်။
ရိုးလှသန္တာ စာပေ၊ ရန်ကုန်။
၂၀၁၆၊ ဩဂုတ်။
FOX Movies ရုပ်သံလိုင်းသည် Fox Networks Group မှပိုင်ဆိုင်ပြီး 21st Century Fox ၏လက်အောက်ခံ ကုမ္ပဏီ တစ်ခုဖြစ်ကာ အရှေ့တောင်အာရှနိုင်ငံ များသို့ အဓိကထား ထုတ်လွှင့်နေသော အခပေးရုပ်သံလိုင်း တစ်ခုဖြစ်သည်။
သမိုင်းကြောင်း ၂၀၁၂ခုနှစ် ဇန်နဝါရီလ ၁ရက်‌နေ့ တွင် Star Movies မှ FOX Movies Premium နှင့် FOX Movies Premium HD များသို့ နာမည် နှင့် အမှတ်တံဆိပ်များ ပြောင်းလဲခဲ့ပြီး ဟောင်ကောင် နှင့် အရှေ့တောင်အာရှ နိုင်ငံအချို့တွင် ဖမ်းယူကြည့်ရှုနိုင်ခဲ့သည်။
သို့သော် အိန္ဒိယ၊တရုတ်၊အရှေ့အလယ်ပိုင်း နှင့် တောင်အာဖရိက၊ထိုင်ဝမ် နှင့် ဖိလစ်ပိုင်နိုင်ငံ တို့ တွင် ပြောင်းလဲမှု မရှိဘဲ Star Movies အဖြစ်သာ ထုတ်လွှင့်ခဲ့သည်။
၂၀၁၇ခုနှစ် ဇွန်လ ၁၀ရက်နေ့ တွင် Fox Movies Premium နှင့် Star Movies(ဖိလစ်ပိုင်) ရုပ်သံလိုင်းများကို Fox Movies(အရှေ့အရှေ့တောင်အာရှ ၌သာ) ဖြင့် အစားထိုးပြသခဲ့သည်။
၂၀၁၇ခုနှစ် နိုဝင်ဘာလ ၁ရက်နေ့ တွင် Star Movies Vietnam မှ Fox Movies Vietnam သို့ ပြောင်းလဲပြသခဲ့သည်။
FOX Movies và FOX Life chính thức lên sóng truyền hình MobiTV retrieved via http://mobitv.hanoi.vn 10-20-2017 ၂၀၁၈ခုနှစ် ဇန်နဝါရီလ ၁၈ရက်နေ့ တွင် Star Movies Taiwan မှ Fox Movies Taiwan သို့ ပြောင်းလဲပြသခဲ့သည်။
အဘဲအခိရ ( 阿部 昭, စက်တင်ဘာ ၂၂၊ ၁၉၃၄ - မေ ၁၉၊ ၁၉၈၉) သည် ဂျပန်အမျိုးသား ခေတ်ပေါ်စာရေးဆရာတစ်ဦး ဖြစ်သည်။
ဟီရိုရှီးမားတွင် မွေးဖွားခဲ့ပြီး သူ၏ အဖေသည် ထိုဒေသတွင် ရေတပ်အရာရှိတစ်ဦး ဖြစ်၏။
ထိုနေရာတွင် အခြေချနေခဲ့သည်။
သို့သော် သူ၏ ကလေးဘဝအချိန်များသည် ပင်လယ်ကမ်းခြေမြို့ ဖြစ်သည့် ခုဂဲနုမ တွင် ကုန်ဆုံးခဲ့သည်။
အဘဲအခိရ သည် တိုကျိုတက္ကသိုလ်မီ ပြင်သစ်စာပေဖြင့် ဘွဲ့ရခဲ့သည်။
၁၉၇၁ မတိုင်မီ သူသည် အချိန်ပြည့်စာရေးသူ ဖြစ်လာခဲ့သောအခါ ရုပ်သံထုတ်လွှင့်သည့် ကုမ္ပဏီတွင် အလုပ်လုပ်ခဲ့သည်။
သူသည် စာပေအသက်မွေးမှုကို ကလေးအခန်း (ခိုဒိုမိုဘဲယ) စာအုပ်နှင့်အတူ ၁၉၆၂ တွင် စတင်ခဲ့သည်။
သူ၏ ဝတ္ထုများသည် ကိုယ်တိုင်ကိုယ်တိုင်ရေးအတ္ထုပ္ပတ္တိပုံစံများဖြစ်ပြီး သူ၏ ဘဝတွင် ဖြစ်ပျက်မှုများနှင့် သူ့မိသားစု၏ ရှင်သန်နေထိုင်မှုများပေါ်တွင် အခြေခံထားသည်။
သူ၏ ဝတ္ထုတို Peaches ကို ၁၉၇၂ တွင် ထုတ်ဝေခဲ့ပြီး စာစုပေါင်းများစွာ ပါဝင်သည်။
Peaches သည် စာရေးသူ၏ မေးခွန်းများပါဝင်သည့် ဇာတ်လမ်းဖြစ်သည်။
ထိုစာအုပ်သည် သူ၏ လက်ရာများတွင် အဓိကအကျဆုံးသည့် ဖန်တီးမှုလည်း ဖြစ်သည်။
ပလိပ်အင်းသည် မန္တလေးတိုင်းဒေသကြီး၊ ကျောက်ဆည်ခရိုင်၊ စဉ့်ကိုင်မြို့နယ်တွင် တည်ရှိသည်။
ဧရာဝတီမြစ်လက်တက်ဖြစ်သော မြစ်ငယ်မြစ်မှ အင်းအတွင်း ရေဝင်ရေထွက် ပြုလုပ်သည်။
ရေအရည်အသွေးမှာ PH 9.2 ဖြစ်သည်။
အင်းအတွင်းတွင် ကြာလင်ပန်းများ ပေါများစွာ ပေါက်ရောက်သည်။
အခြားအပင်များ အနေဖြင့် ရေမှော်၊ ကနဖော့၊ ဟင်းညံ၊ ရေကန်စွန်းတို့ ပေါက်သည်။
အင်းအတွင်း ရေငှက်မျိုးစိတ် ၃၇ မျိုး၊ အခြားငှက်မျိုးစိတ် ၇ မျိုး၊ ငါးမျိုးစိတ် ၈ မျိုး၊ ကျက်စားကြောင်း မှတ်တမ်းပြုထားသည်။
၂၀၁၂-၂၀၁၃ ခုနှစ် ကွင်းဆင်းလေ့လာမှု မှတ်တမ်းအရ ရေငှက်မျိုးစိတ် ၃၀၊ ရာသီအလိုက် ပြောင်းရွေ့ကျက်စားသည့် ဆောင်းခိုငှက် ၁၁-မျိုးနှင့် ဒေသမျိုးရင်း ငှက်မျိုးစိတ် ၁၉-မျိုး ကျက်စားသည်။
မန္တလေးနေ့စဉ်၊ ၁၇-၉-၂၀၁၈၊ စာ-၁၇ ကိုးကား Category:မြန်မာနိုင်ငံရှိ ရေကန်များ Category:မန္တလေးတိုင်းဒေသကြီး။
ခဇုရှိဂဲအဘဲ (阿部 和重 အဘဲခဇုရှိဂဲ၊ စက်တင်ဘာလ ၂၃၊ ၁၉၆၈ တွင် ဟိဂရှိနဲ၊ ယမဂတ တွင် မွေးဖွား) သည် ဂျပန်အမျိုးသား ခေတ်ပေါ်စာရေးဆရာတစ်ဦး ဖြစ်သည်။
၂၀၀၄ ခုနှစ်တွင် Grand Finale စာအုပ်ဖြင့် ၁၃၂ ကြိမ်မြောက် အခုတဂဝဆုကို ရရှိခဲ့သည်။
၂၀၁၀ ခုနှစ်တွင် Pistils စာအုပ်ဖြင့် တနိဇခိဆုကို ရရှိခဲ့သည်။
အဘဲသည် Super Dash Novel Rookie of the Year Award ၏ နှစ်ပတ်လည်ကော်မတီ၏ ဆန်ကာတင်ရွေးချယ်တင်ခံရသည့်အထဲတွင် ၂၀၀၁ မှ ၂၀၀၅ အထိ ပါဝင်ခဲ့သည်။
NGC 5000 သည် ကိုမာ ဘီရင်နီဆပ်စ် ကြယ်စုတန်းရှိ ခရုပတ်ပုံစံ ဂလက်ဆီဖြစ်ပြီး အလင်းနှစ် ၂၅၈ မီလီယံ အကွာ၌ တည်ရှိသည်။
ယင်းအား ၁၇၈၅ ခုနှစ်တွင် ဝီလီယံ ဟာရှယ်က ရှာဖွေတွေ့ရှိခဲ့သည်။
ရွှေကျောင်းဟု လူသိများသော ရွှေနန်းတော်ကျောင်းသည် နှစ်ပေါင်း (၁၃၀) ကျော် သက်တမ်းရှိပြီး မန္တလေးတိုင်းဒေသကြီး အောင်မြေသာဇံမြို့နယ် ဒေါနဘွားရပ်ကွက် တွင်တည်ရှိသည်။
ကုန်းဘောင်ခေတ်(၁၉) ရာစု မြန်မာအနုပညာ ဗိသုကာလက်ရာစံပြု ကျောင်းကြီးဖြစ်သည်။
ရွှေနန်းတော်ကြီးမှာ အမိုးသုံးဆင့်၊ လယ်ပေါ်နှစ်ထပ်၊ စမြင်ပါသော ဇေတဝန်ဆောင်ဖြစ်သည်။
ကျောင်းကြီး တစ်ဆောင်လုံးတွင် အရှေ့အနောက်တိုင် (၁၅)လုံးတန်းနှင့် တောင်မြောင်(၁၀) လုံးတန်းရှိခြင်းကြောင့် တိုင်ပေါင်း(၁၅၀)တိုင်၊ နယားရုပ်ထောက်တိုင်ပေါင်း(၅၄)တိုင် နှင့် သရက်ကင်းအုတ် လှေကားငါးစင်းဖြင့် တည်ဆောက်ထားသည်။
ကျောင်းကြီးတစ်ခုလုံးတွင် မြန်မာမှု သစ်သားပန်းပု အခြေခံ ခြူးပန်း၊ ခြူးနွယ်အပြောက်အမွှမ်းများ၊ ရုပ်လုံးရုပ်ကြွများ၊ ကျေးငှက် တိရစ္ဆာန်ရုပ်များ၊ နံရံကပ်ရုပ်ကြွများနှင့် အတွင်းမာရဘင် အရှေ့ပိုင်ကွန်းစင်တိုင် အခြေတွင် ဇာတ်ကြီးဆယ်ဘွဲ့၊ တောထွက်ခန်း၊ မဟာပဒုမဇာတ်၊ ဥတေနဇာတ်တော်များကို စိတ်ဝင်စားဖွယ် လက်ရာမြောက်စွာ အနုစိတ်တပ်ဆင်ထားသည်။
သမိုင်းကြောင်း မြနန်းစံကျော်ရွှေနန်းတော်ရှိ မှန်နန်းဆောင်၏ မြောက်ဘက်တွင် မင်းတုန်းမင်း စံမြန်းရာ နန်းဆောင်တစ်ဆောင်ရှိခဲ့သည်။
၁ အောက်တိုဘာ ၁၈၇၈ တွင် မင်းတုန်းမင်း နတ်ရွာစံပြီး သားတော် သီပေါမင်းက ဖခင် မင်းတုန်းမင်း နတ်ရွာစံခဲ့သော နန်းဆောင်နှင့် စနုဆောင်ကို ၁၃ရက်နေ့တွင် ဖြုတ်သိမ်းခဲ့သည်။
၃၁ အောက်တိုဘာ ၁၈၈၃တွင် ယခုရွှေကျောင်းရှိရာ နေရာကို ဘုန်းကြီးကျောင်းအဖြစ် ပြောင်းလဲဆောက်လုပ် လှူဒါန်းခဲ့သည်။
၁၉ရာစု ကုန်းဘောင်ခေတ်ရှိ မြန်မာမှုဗိသုကာ လက်ရာများကို အစွမ်းကုန် အသုံးပြုထားပြီး ထိုခေတ်က ငွေဒင်္ဂါး တစ်သိန်းနှစ်သောင်းကျပ် ကုန်ကျခဲ့သည်။
နန်းတော်မှ ပြောင်းလဲလာခဲ့သည် ကျောင်းဖြစ်၍ ရွှေနန်းတော်ကျောင်းဟု အမည်ပေးခဲ့သော်လည်း ကျောင်းတော်အတွင်း အပြင်တစ်ခုလုံးကို ရွှေပိန်းချထားသည့်အတွက် ရွှေကျောင်း ဟု လူသိများလာသည်။
ဗိသုကာလက်ရာများ ကျောင်းကြီး တစ်ဆောင်လုံးတွင် အရှေ့အနောက်တိုင် (၁၅)လုံးတန်းနှင့် တောင်မြောင်(၁၀) လုံးတန်းရှိခြင်းကြောင့် တိုင်ပေါင်း(၁၅၀)တိုင်၊ နယားရုပ်ထောက်တိုင်ပေါင်း(၅၄)တိုင် နှင့် သရက်ကင်းအုတ် လှေကားငါးစင်းဖြင့် တည်ဆောက်ထားသည်။
ရွှေကျောင်းတစ်ခုလုံး၏ အတွင်းအပြင် နေရာလပ်မကျန် ဗိသုကာပညာရပ်ကို အခမ်းနားဆုံး အသုံးပြုထားသည်။
ခြူပန်း၊ ခြူနွယ်၊ အပြောက်အမွမ်း၊ ရုပ်လုံးရုပ်ကြွ၊ နံရံကပ်ရုပ်ကြွ၊ ဇာတ်ကြီးဆယ်ဘွဲ့ထွင်းရုပ်ကြွများကို ကိန်းကြီးခမ်းကြီးစွာ တွေ့နိုင်သည်။
ကျောင်းထဲရှိ ကွန်းစင်တိုင်ခြေတွင် ဇာတ်ကြီးဆယ်ဘွဲ့ရုပ်ကြွတွေများကို တိုင်ခြေတစ်ခုစီမှာ ဇာတ်တစ်ခုစီ ထွင်းထားသည်။
ဝေဿန္တရာဇာတ်တော် ရုပ်လုံးရုပ်ကြွတွင် အောက်ပါအတိုင်း အသေးစိတ် ထွင်းထုထားသည်ကို တွေ့နိုင်သည် - ပုဏ္ဏားတို့က ဝေဿန္တရာမင်းကြီးထံမှာ မင်္ဂလာဆင်ဖြူ အလှူခံဟန်၊ (အလယ်တိုင်ရဲ့ ပထမအတန်း ညာဘက်ပုံ) ဝေဿန္တရာမင်းကြီးက ပုဏ္ဏားတွေကို မင်္ဂလာဆင်ဖြူတော် အလှူပေးလိုက်လို့ ပုဏ္ဏားတွေပျော်ပြီး ဆင်စီးသွားဟန်၊ (အလယ်တိုင်ရဲ့ ပထမအတန်း ညာဘက် ဒုတိယမြောက်ပုံ) မင်္ဂလာဆင်ဖြူလှူလိုက်လို့ တိုင်းသူပြည်သားတွေ မကျေမနပ်ဖြစ်တဲ့အတွက် မင်းကြီးက မိဖုရားနဲ့ သားသမီးကို မြင်းရထားပေါ်တင်ပြီး တောသို့ထွက်ဟန်၊ (အလယ်တိုင်ရဲ့ ပထမအတန်း ဘယ်ဘယ်ပုံ) တောထဲမှာ အစာရှာထွက်တဲ့ မိဖုရားကို နတ်သားသုံးပါးက ခြင်္သေ့၊ ကျား၊ ကျားသစ်အသွင် ဖန်တီးပြီး အိမ်အပြန်နောက်ကျအောင် ဟန့်တားဟန်၊ (ဒုတိယအတန်း ညာဘက်ကပုံ) သားနဲ့သမီးကို အခိုင်းအစေအဖြစ် အလှူလာခံတဲ့ ပုဏ္ဏားကို ကြေကွဲစွာ လှူဒါန်းလိုက်ဟန်၊ (ဒုတိယအတန်း ဘယ်ဘက်ကပုံ) စသည့် ဘုရားလောင်းတို့ ကျင့်ကြံရသော စွန့်ခြင်းငါးပါးထဲမှ သား၊ သမီးရတနာကို စွန့်ခြင်း ပါရီမီဖြည့်ကျင့်ပုံကို ထွင်းထုထားသည်ကို တွေ့နိုင်သည်။
ပြုပြင်ထိန်းသိမ်းခြင်း သက်တမ်း ၁၃ဝကျော်ပြီဖြစ်သော မန္တလေးတောင်ခြေရှိ သမိုင်းဝင် ရွှေကျောင်းကြီးကို တိုင်လုံးပေါင်း ၁၅၀ နှင့် ထောက်ကန်ထားခြင်းဖြစ်ပြီး ၂၀၁၃ခုနှစ် ဇူလိုင်လ အတွင်းမှ စတင်၍ အမေရိကန်နိုင်ငံ အခြေစိုက် ကမ္ဘာ့ အဆောက်အအုံ ထိန်းသိမ်းရေးဆိုင်ရာ ရန်ပုံငွေအဖွဲ့ (World Monument Fund)မှ အမေရိကန် ဒေါ်လာ ၅ သိန်း ၅ ထောင် အကုန်အကျခံ၍ ပညာရှင်များဖြင့် စစ်ဆေးဆောင်ရွက်ခဲ့သည်။
အဆိုပါ ပညာရှင်များ ပြုလုပ်ခဲ့သည့် လုပ်ငန်းများမှာ ရွှေနန်းတော် ကျောင်းကြီး နှင့်ပတ်သက်၍ လက်ရှိအခြေအနေကို သိရှိစေရန် Laser Scanning ရိုက်ကူးခြင်း၊ ဆင်ယင်ထားသည့် အမွမ်းအပြောက် ပန်းပုရုပ်လုံး ရုပ်ကြွများကို အသေးစိတ် လက်ဖြင့်ပုံဆွဲ မှတ်တမ်းတင်ခြင်း၊ ကျောင်းတိုင်များအတွင်း မိုးရေစိမ့်ဝင်ခြင်းနှင့် ခြစားခြင်းများကြောင့် ပျက်စီးမှုအခြေအနေကို စမ်းသပ် လေ့လာခြင်း၊ အဆောက်အအုံအတွင်း မိုးယိုခြင်းကြောင့် ဖြစ်ပေါ်လာလျက်ရှိသည့် ဆွေးမြေ့ပျက်စီးနေသည့် အပိုင်းများအား ထိန်းသိမ်း ဆောင်ရွက်ရေးအတွက် လေ့လာသုတေသနပြုခြင်း၊ ရွှေကျောင်း ဝန်းကျင် ရေစီးရေလာကောင်းမွန်စေရေး၊ မီးဘေး အန္တရာယ် ကာကွယ်ရေးဆိုင်ရာ ပညာပေးဆောင်ရွက်ခြင်းများရှိသည်။
World Monument Fund အနေဖြင့် နောက်ထပ်ရန်ပုံငွေ ရရှိပါကာ ရွှေနန်းတော် ကျောင်းတဝိုက် သာယာလှပစေရေး အတွက် မြေယာရှုခင်း(Landscapping) ပြုလုပ်ခြင်း၊ ကျောင်းအဆောက်အအုံ၌ ပျက်စီးနေသည့် သစ်သားထည်များကို ပြုပြင်မွမ်းမံခြင်းများ ပြုလုပ်မည်ဖြစ်သည်။
ပြခန်း ကိုးကား Category:မန္တလေးမြို့ရှိ စေတီပုထိုးများ Category:မန္တလေးမြို့ရှိ အဆောက်အဦများ။